7-Zip

A 7-Zip egy fájltömörítő és -archiváló program Microsoft Windows operációs rendszerhez. Létezik hozzá parancssoros és grafikus felhasználói felület is. Képes beépülni a Windows Intézőbe. A 7-Zip ingyenes program, LGPL licenccel. Fő versenytársai a piacvezető WinZip és WinRAR programok, mindkettő zárt forráskódú alkalmazás. Létezik 32 és 64 bites verziója is. A p7zip egy Unix-szerű rendszereken (mint például a Linux vagy a FreeBSD) futó portja.

A projekt 1999-ben kezdődött, a legutolsó stabil verzió a 19.00, amit 2019-02-21 adtak ki. Gyakran tesznek elérhetővé bétaverziókat a programból. A program fájlkezelőként is használható.

A 7z archív fájlformátum 

A 7-Zip program vezette be a 7z fájlformátumot, de jó néhány más formátumot is támogat.

Alapértelmezésben a program 7z archívumokat készít, .7z kiterjesztéssel, amiben az LZMA algoritmust használja tömörítésre. Ez a viszonylag új fájlformátum nagy tömörítési arányt képes elérni, hasonlóan más népszerű, ám nem csak szabadon használható algoritmusokra épülő formátumokhoz, mint például a  RAR.

A 7z fájlok MIME-típusa: application/x-7z-compressed.

Egyéb támogatott formátumok és algoritmusok 
A 7-Zip program támogat a 7z-n kívül számos más archív formátumot, köztük a ZIP, Microsoft cabinet (CAB) fájlok, RAR, ARJ, gzip, bzip2, LHA, tar, CPIO, RPM és Debian deb fájlokat. A 4.42-es verzióban a 7-Zip már támogatja a CD/DVD ISO képfájlokat is.

A 7-Zip meg tud nyitni más formátumokat is, ha azok olyan tömörítési metódust használnak, amit a szoftver egyébként támogat. Például képes megnyitni MSI fájlokat, amik az MSI által telepítendő fájlokat tartalmazzák (a támogatott CAB metódussal tárolva). Így a 7-Zip akkor is jó szolgálatot tehet, ha meg szeretnénk vizsgálni, egy fájl vajon archívum-e.

A ZIP és gzip tömörítés során a 7-Zip a DEFLATE algoritmus egy módosított változatát használja, ami a jobb tömörítésre van kihegyezve a sebesség rovására. Ezt az implementációt használja az AdvanceCOMP eszközkészlet is.

A natív 7z fájlformátum egy nyílt, moduláris architektúra, ami lehetővé teszi akár fájlonként különböző tömörítési algoritmusok használatát. A fájlneveket Unicode kódolással tárolja.

Jellemzők 
A 7-Zip számos funkciót tartalmaz, melyek közül nem mindegyik található meg a népszerű kereskedelmi archiváló programokban.

 A 7z fájlformátumához a 7-Zip 256 bites AES-alapú titkosítást biztosít. A titkosítás a fájlok tartalmán kívül kiterjed a 7z könyvtárstruktúrájára is, így a jelszó nélkül még az archív könyvtárszerkezete sem ismerhető meg.
 A 7-Zip rugalmasan kezeli az akár változó méretű köteteket is, ami praktikus többrészes archívumok írható CD-ken vagy DVD-ken való elhelyezésekor.
 A 2-paneles üzemmódjában a 7-Zip egyszerű fájlmenedzsernek tekinthető.
 Többszálúság támogatása
 Külön 64 bites változat nagy méretű memóriatérképek támogatásával a gyorsabb tömörítés érdekében.
 Az archívumban lévő sérült fájl- vagy könyvtárnevek helyben átnevezhetők.

Jegyzetek

Kapcsolódó szócikkek 
 DGCA
 GCA
 UHA

További információk 

 A 7-Zip hivatalos weboldala
 Project: 7-Zip – A 7-Zip projekt fejlesztői oldala a SourceForge-on.
 7zX (Mac OS X)
 p7zip – a 7-Zip Unix-szerű rendszerekhez készített portja
 plugin a Total Commanderhez

Szabad szoftverek
SourceForge projektek